Valon Behrami

Valon Behrami (sündinud 19. aprillil 1985 Kosovos Mitrovicas) on Šveitsi jalgpallur. Ta on Itaalia kõrgliiga klubi Genoa C.F.C. poolkaitsja.

Behrami vanemad on pärit Kosovost, ent keerulistel aastatel otsustas perekond kolida Šveitsi. Valon oli tollal liiga noor, et aru saada probleemidest kodumaal ja kolimise tõelistest põhjustest. Uueks asupaigaks sai väikelinn Stabio. Linnake asus riigi selles osas, kus räägitakse itaalia keelt. Esimesed kokkupuuted jalgpalliga sai ta kodulinna FC Stabio rivistuses. Järgmised klubid olid FC Chiasso ning FC Lugano.

Pärast edukaid mänge FC Lugano särgis omandas Behrami mängijaõigused Genoa C.F.C., ning sealt edasi laenati ta hooajal 2003–2004 Hellas Veronasse. Itaalia esiliigas suurepäraseid mänge näidanud mees müüdi 2005. aasta suvel Rooma Laziosse. Behrami nimi kanti Lazio ajalooraamatusse, kuna skooris üliolulises matšis 92. mänguminutil. See tegi temast ühe armastatuma mängija Lazio fännide seas.

23. juulil 2008 ostis West Ham United Behrami mängijaõigused, ning mees nuusutas esimest korda Premier League hõngu. Ülemineku hind oli 5 miljonit naelsterlingit ehk ligikaudu 130 miljonit krooni.

2012–2014 mängis ta Napolis, seejärel ühe hooaja Saksamaa kõrgliiga klubis Hamburger SV ning pärast seda kaks hooaega Inglismaal Watfordis. Aastatel 2017–2019 mängis Behrami Itaalia kõrgliiga klubis Udinese. 2019. aastal mängis ta lühikest aega Šveitsi kõrgliiga klubis FC Sion, naastes 2020. aasta jaanuaris Genoasse.

Šveitsi jalgpallikoondises mängis ta aastatel 2005–2018 kokku 83 korda ja lõi neis kaks väravat. Ta on ainus Šveitsi mängija, kes on mänginud neljadel maailmameistrivõistlustel järjest (2006, 2010, 2014, 2018).

Eraelu 
2018. aastal abiellus ta mäesuusataja Lara Gutga.

Saavutused 
Napoli
Coppa Italia: 2013–14

Viited 

Šveitsi jalgpallurid
Genoa CFC mängijad
Rooma Lazio mängijad
West Ham Unitedi mängijad
ACF Fiorentina mängijad
SSC Napoli mängijad
Hamburger SV mängijad
Watford FC jalgpallurid
Udinese Calcio mängijad
Serie A mängijad
Premier League'i mängijad
Bundesliga mängijad
Sündinud 1985